Kalendar događanja Dubrovnika

Noć Muzeja u Muzeju Domovinskog rata Dubrovnik
2023-01-27 16:00 - 23:00 (Europe/Zagreb) | DUBROVNIK, Dubrovačko - neretvanska županija, 20000, Hrvatska
Muzej Domovinskog rata Dubrovnik – Noć muzeja 27. siječnja 2023.
U noći muzeja u Muzeju Domovinskog rata Dubrovnik, u tvrđavi Imperijal na Srđu, od 16 do 23 sata posjetitelji mogu razgledati izložbe „Dubrovnik u Domovinskom ratu 1991. – 1995.“ i „Stradanje sakralnih objekata na dubrovačkom području u Domovinskom ratu“ te stvarne i virtualne izložbe „Dani ponosa – herojska obrana Grada 1991.“ i „Dani ponosa – oslobođenje dubrovačkog područja 1992.“. Ulaz besplatan!
Digitalno:
Od 16 sati:
„Anno domini 1992.“, virtualna izložba autora Varine Jurica Turk i Miša Đuraša
https://mdrd.hr/category/novosti/ i https://www.facebook.com/MUZEJ/

Izložba Vojarna „Maršal Tito“ u Zagrebu 1991.
2024-08-04 20:30 - 21:30 | Muzej Domovinskog rata Dubrovnik, Srđ ulica 1, Dubrovnik, Dubrovnik, 20000, Croatia (Local Name: Hrvatska)
Muzej Domovinskog rata Dubrovnik – program povodom Dana pobjede i domovinske zahvalnosti i Dana hrvatskih branitelja

Muzej Domovinskog rata Dubrovnik, u sklopu Programa Grada Dubrovnika, a povodom ovogodišnjeg obilježavanja Dana pobjede i domovinske zahvalnosti i Dana hrvatskih branitelja priredio je izložbu , Vojarna „Maršal Tito“ u Zagrebu 1991.

Izložba Vojarna „Maršal Tito“ u Zagrebu 1991. bit će otvorena 4. kolovoza 2024. u 20.30 sati u tvrđavi Imperijal, a rezultat je međumuzejske suradnje Muzeja Domovinskog rata Dubrovnik i Muzeja grada Zagreba, Memorijalnog centra raketiranja Zagreba 1991./1995. s ciljem daljnjeg razvoja muzejske djelatnosti i nastavka sveobuhvatnog stručnog bavljenja i proučavanja razdoblja Domovinskog rata.
Vojarne JNA u zagrebačkoj regiji bile su važna izvorišta moći u planovima nametanja socijalističkog, centraliziranog uređenja Jugoslavije te su za Zagreb i cijelu Hrvatsku bile prijelomne točke raspleta višegodišnje krize. Vojarni „Maršal Tito“ u Zagrebu, zvanoj „Maršalka“, bila je namijenjena jedna od glavnih uloga u zamisli destabiliziranja i rušenja demokratski izabranih vlasti Republike Hrvatske. Ratna 1991. u Zagrebu određena je, među stalim, odnosom grada i vojarni JNA. Kroz kronološki prikaz događanja vezanih za vojarnu JNA s najjačom posadom u gradu, izložba nastoji prikazati dinamičan odnos.
Izložba se sastoji od četiri tematske cjeline, unutar kojih se fotografijama iz fundusa Muzeja grada Zagreba i „Vjesnika“ koje se čuvaju u Hrvatskom državnom arhivu, prati razvoj odnosa između vojarne „Maršal Tito“ i građana Zagreba.
Autor koncepcije izložbe je kustos Muzeja grada Zagreba, Juraj Sekula a kustosica izložbe Muzeja Domovinskog rata Dubrovnik je Varina Jurica Turk.
Zahvaljujući razumijevanju Žičare Dubrovnik građanima je uz poseban popust omogućena povratna karta po cijeni od 2 EUR. Radno vrijeme Žičare Dubrovnik 4. kolovoza 2024. je do 24 sata.

DANI PONOSA HEROJSKA OBRANA GRADA 1991.
2021-12-03 08:00 - 2024-12-31 17:00 | Muzej Domovinskog rata Dubrovnik, Srđ ulica 1, Dubrovnik, Dubrovnik, 20000, Croatia (Local Name: Hrvatska)
Izložba Muzeja Domovinskog rata Dubrovnik
DANI PONOSA
HEROJSKA OBRANA GRADA 1991.
U sklopu sveobuhvatnog muzejskog programa obilježavanja 30. obljetnice uspješne herojske obrane Grada 1991. godine, Muzej Domovinskog rata priredio je stvarnu i virtualnu izložbu „Dani ponosa – Herojska obrana Grada 1991.“, kojom je cjelovito obrađeno njeno najteže razdoblje od početka općeg agresorskog napada 1. listopada do 6. prosinca 1991.
Čine je tri zasebne tematske cjeline:
Početak općeg vojnog napada na dubrovačko područje (listopad 1991.)
Najteži dani herojske obrane Grada (studeni 1991.)
Dan za sve dane – 6. prosinac 1991.
U prvoj tematskoj cjelini prezentiran je tijek ratnih operacija i događanja na području tadašnje Općine Dubrovnik u početnoj fazi općeg vojnog napada u listopadu 1991. Obilježili su je rušilački napadi neusporedivo nadmoćnijih agresorskih snaga, ali i herojski otpor malobrojnih dubrovačkih branitelja. O tome svjedoči činjenica da je umjesto planiranog brzog zauzimanja juga Hrvatske, trpeći neočekivane teške poraze i gubitke, neprijatelj tek koncem listopada, nakon što je okupirao Konavle i Župu dubrovačku, došao na same prilaze Gradu.
U drugoj tematskoj cjelini obrađeni su najžešći i najrazorniji napadi na uže gradsko područje tijekom studenoga 1991., praćeni velikim ljudskim žrtvama, ali i stalnim nastojanjem agresora da prisili branitelje na predaju i tako zauzme Grad.
U trećoj tematskoj cjelini pratimo tijek događanja za vrijeme i neposredno nakon zločinačkog napada na Grad 6. prosinca 1991., kada je herojstvom i žrtvom svojih branitelja agresoru nanesen odlučujući vojni i politički poraz. Iako je tog dana pretrpio, u povijesti nezapamćeno, vandalsko razaranje povijesne jezgre uspio je sačuvati svoju najveću dragocjenost – Slobodu i navijestiti konačnu pobjedu.
Temeljni cilj ove izložbe je iznova upoznati širu javnost s bogatstvom novo prikupljene i obrađene muzejske građe i dokumentacije koja nam je omogućila utvrđivanje brojnih važnih do sada nepoznatih povijesnih činjenica. Ovom prigodom prezentirali smo dokumente civilne i vojne provenijencije, a posebno cjelovito obrađenu građu Kriznog štaba, izvorne ratne dnevnike Centra za obavješćivanje i Zapovjedništva obrane općine Dubrovnik, kao i izvorne fotografije iz muzejske zbirke. Izloženi su i opsežni izvodi iz dnevnih izviješća Radio Dubrovnika i dubrovačkog studija HRT-a, kao i članci iz ratnih izdanja Dubrovačkog vjesnika, Slobodne Dalmacije, te crnogorske Pobjede i njenih posebno tiskanih izdanja „Rat za mir“.
Jedna od posebnosti ove izložbe je da su pojedinačne tematske cjeline zasebno prezentirane kronološkim slijedom, sukladno sadržaju koji obrađuju, a potom izložene u homogenom postavu „Dani ponosa – herojska obrana Grada 1991.“.
Sve tematske cjeline izložbe dostupne su virtualno na muzejskoj mrežnoj stranici i društvenim mrežama kao i stvarno u tvrđavi Imperijal na Srđu, simbolu obrane Grada.
Projekt Muzeja „Dani ponosa“ ostvarili su tijekom 2021. djelatnici Muzeja Domovinskog rata Dubrovnik dok koncepciju i autorstvo izložbe potpisuje Varina Jurica Turk. Za vizualni identitet i likovni postav izložbe zaslužni su Mišo Đuraš, viši kustos, Voditelj zbirke fotografija i Varina Jurica Turk.

Stradanje sakralnih objekata na dubrovačkom području u Domovinskom ratu 1991.-1995.
2020-09-01 08:00 - 2023-06-27 17:00 | Muzej Domovinskog rata Dubrovnik, Srđ ulica 1, Dubrovnik, Dubrovnik, 20000, Croatia (Local Name: Hrvatska)
Projekt: HRVATSKA RATNA FOTOGRAFIJA VI
Tematska izložba „Stradanje sakralnih objekata na dubrovačkom području u Domovinskom ratu 1991.-1995.“
U sklopu muzejskog projekta „Hrvatska ratna fotografija“, Muzej Domovinskog rata Dubrovnik nastavlja obradu i prezentaciju izabranih dokumentarnih ratnih snimaka dubrovačkih fotografa i fotoreportera, koji su djelovali u foto klubu „Marin Getaldić“, a posebno Božidara Gjukića, Mira Kernera i Mila Kovača i dr. Njihovim opsežnim ratnim stvaralaštvom sačuvana su dragocjena vizualna svjedočanstva o stradanju Grada u srpsko-crnogorskoj agresiji 1991. i tijekom Domovinskog rata, kojima je značajno obogaćena muzejska Zbirka fotografija i negativa.
Uz fotografije, kao visokovrijedne muzejske predmete i prvorazredne povijesne izvore, za realizaciju teme koristili smo opsežnu dokumentaciju iz Zbirke dokumenata Muzeja Domovinskog rata koja je nastala djelovanjem Zavoda za obnovu Dubrovnika i Konzervatorskog odjela u Dubrovniku, te ratne dnevnike ZOOD i COB-a, kao i brojne tiskovine iz tog vremena.
Ujedno, tematskom izložbom „Stradanje sakralnih objekata na dubrovačkom području u Domovinskom ratu 1991.-1995.“, nastavila bi se daljnja razrada treće tematske cjeline izložbe „Dubrovnik u Domovinskom ratu 1991.-1995.“ i budućeg stalnog postava MDRD, posvećene stradanju branitelja i stanovništva, gospodarskih objekata i spomenika kulture tijekom Domovinskog rata.
Autori programa su ravnateljica Muzeja Domovinskog rata Varina Jurica Turk i viši kustos Mišo Đuraš, povjesničari, autori više od 30 tematskih izložbi iz Domovinskog rata, kataloga, tekstova, članaka, feljtona, autori stalne izložbe „Dubrovnik u Domovinskom ratu 1991.-1995.“ u tvrđavi Imperijal na Srđu, te voditelji Zbirki Muzeja.

Izložba MDRD „Dani ponosa – oslobađanje dubrovačkog područja 1992.“
2022-10-28 18:00 - 2024-12-31 20:00 | Muzej Domovinskog rata Dubrovnik, Srđ ulica 1, Dubrovnik, Dubrovnik, 20000, Croatia (Local Name: Hrvatska)
Izložba Muzeja Domovinskog rata Dubrovnik
„Dani ponosa – oslobađanje dubrovačkog područja 1992.“

godišnjica oslobođenja hrvatskoga juga

Povodom ovogodišnje 30. obljetnice prve i dotad najveće napadne operacije Hrvatske vojske i policije, poduzete u 1992. godini, Muzej Domovinskog rata priredio je stvarnu i virtualnu izložbu „Oslobođenje dubrovačkog područja 1992.“. Kao i prethodna izložba „Herojska obrana Grada 1991.“, realizirana je u sklopu sveobuhvatnog dvogodišnjeg muzejskog projekta „Dani ponosa“ koji je pokrenut s ciljem nastavka sustavnog rada na sakupljanju i cjelovitoj obradi građe iz svih zbirki Muzeja te prezentaciji na taj način utvrđenih novih povijesnih činjenica o ovim iznimno važnim događajima iz Domovinskog rata. Izložbu čine tri zasebne kronološko – tematske cjeline:
Deblokada Dubrovnika (18. svibnja – 30. lipnja 1992.)
Operacije „Tigar“ (1. – 13. srpnja 1992.) i „Oslobođena zemlja“ (22. srpnja -15. rujna 1992.)
Operacije “Oslobađanje Konavala ” i „Vlaštica“ (21. – 26. listopada 1992.)
U uvodnom dijelu prve cjeline prezentirano je stanje na dubrovačkoj bojišnici početkom 1992. i najvažniji vojno-politički događaji koji su odlučujuće utjecali na daljnji tijek ratnih operacija, a posebno osnivanje Južnog bojišta i uspješna obrana doline Neretve u travnju 1992. U središnjem dijelu ove cjeline, izloženim izvornim dokumentima, ratnim zemljovidima, fotografijama, video zapisima i novinskim prilozima, pratimo ratna događanja od prelaska snaga Južnog bojišta u napadna djelovanja 18. svibnja, borbe vođene za oslobađanje Dubrovačkog primorja i zaleđa, te izlazak snaga ZOOD iz Grada 26. svibnja, njihovo oslobađanje Župe dubrovačke, Rijeke dubrovačke, Osojnika i spajanje postrojbi HV u Mokošici, čime je uspješno izvršena deblokada Dubrovnika. Prezentirani su i razorni agresorski napadi na sam Grad i njegovu zaštićenu povijesnu jezgru tijekom svibnja i lipnja 1992. godine.
U drugoj tematskoj cjelini obrađene su napadne operacije „Tigar“ i „Oslobođena zemlja“ kojima su, u vremenu od srpnja do polovice rujna 1992., zauzeta neprijateljska uporišta Golubov kamen, Uskoplje i Ivanica te učvršćene obrambene crte na planinskom prostoru Bobana. Time je ostvarena potrebna dubina prostora za nastavak oslobađanja dubrovačkog područja.
U trećoj tematskoj cjelini pratimo tijek događanja za vrijeme izvođenja operacije oslobađanja Konavala, zauzimanja važnog neprijateljskog uporišta Vlaštice i izlaska postrojbi HV na međunarodno priznate granice Republike Hrvatske. Prekidom napadnih djelovanja i učvršćivanjem nove crte obrane uspješno je završena VRO Oslobađanje juga Hrvatske. U sklopu ove cjeline prezentirana je i velika dubrovačka „Festa slobode“ koja je održana 29. listopada 1992. godine u nazočnosti predsjednika dr. Franje Tuđmana. Tom prigodom, pred svečanim postrojem snaga Južnog bojišta u gruškoj luci, dr. Tuđman je odao priznanje Hrvatskoj vojsci, stanovništvu dubrovačkog područja i njegovim braniteljima za ovu veliku pobjedu.
Izložba se može razgledati u izložbenom prostoru Muzeja Domovinskog rata, u tvrđavi Imperijal na Srđu – simbolu herojske obrane Grada i konačne pobjede u Domovinskom ratu, od 29. listopada 2022. a bit će dostupna i virtualno na muzejskoj mrežnoj stranici i društvenim mrežama.
Projekt Muzeja „Dani ponosa“ ostvarili su tijekom 2021. i 2022. djelatnici Muzeja Domovinskog rata Dubrovnik.
Voditeljica projekta i autorica izložbe: Varina Jurica Turk
Vizualni identitet i likovni postav: Varina Jurica Turk i Mišo Đuraš
Muzej je otvoren za posjetitelje svaki dan od 9 do 17 sati.

Izložba Muzeja Domovinskog rata Dubrovnik DANI PONOSA HEROJSKA OBRANA DUBROVNIKA 1991. u Muzeju Domovinskog rata Karlovac - Turanj 22. veljače - 21. svibnja 2023.
2023-02-22 08:00 - 2023-05-21 17:00 | Muzej Domovinskog rata Karlovac – Turanj, Turanj 2, Karlovac, 47000, Hrvatska
Izložba Muzeja Domovinskog rata Dubrovnik
DANI PONOSA
HEROJSKA OBRANA DUBROVNIKA 1991.
u Muzeju Domovinskog rata Karlovac – Turanj

22. veljače – 21. svibnja 2023.

U sklopu sveobuhvatnog muzejskog programa obilježavanja 30. obljetnice uspješne herojske obrane grada Dubrovnika 1991. godine, Muzej Domovinskog rata Dubrovnik priredio je stvarnu i virtualnu izložbu „Dani ponosa – Herojska obrana Grada 1991.“, kojom je cjelovito obrađeno najteže razdoblje rata od početka općeg agresorskog napada 1. listopada do 6. prosinca 1991.
Čine je tri zasebne tematske cjeline:

Početak općeg vojnog napada na dubrovačko područje (listopad 1991.)
Najteži dani herojske obrane Grada (studeni 1991.)
Dan za sve dane – 6. prosinac 1991.

U prvoj tematskoj cjelini prezentiran je tijek ratnih operacija i događanja na području tadašnje Općine Dubrovnik u početnoj fazi općeg vojnog napada u listopadu 1991. Obilježili su je rušilački napadi neusporedivo nadmoćnijih agresorskih snaga, ali i herojski otpor malobrojnih dubrovačkih branitelja. O tome svjedoči činjenica da je umjesto planiranog brzog zauzimanja juga Hrvatske, trpeći neočekivane teške poraze i gubitke, neprijatelj tek koncem listopada, nakon što je okupirao Konavle i Župu dubrovačku, došao na same prilaze gradu Dubrovniku.
U drugoj tematskoj cjelini obrađeni su najžešći i najrazorniji napadi na uže gradsko područje tijekom studenoga 1991., praćeni velikim ljudskim žrtvama, ali i stalnim nastojanjem agresora da prisili branitelje na predaju i tako zauzme Grad.
U trećoj tematskoj cjelini pratimo tijek događanja za vrijeme i neposredno nakon zločinačkog napada na Grad 6. prosinca 1991., kada je herojstvom i žrtvom svojih branitelja agresoru nanesen odlučujući vojni i politički poraz. Iako je tog dana pretrpio, u povijesti nezapamćeno, vandalsko razaranje povijesne jezgre uspio je sačuvati svoju najveću dragocjenost – Slobodu i navijestiti konačnu pobjedu.
Temeljni cilj izložbe je iznova upoznati širu javnost s bogatstvom novo prikupljene i obrađene muzejske građe i dokumentacije koja nam je omogućila utvrđivanje brojnih važnih do sada nepoznatih povijesnih činjenica. Ovom prigodom prezentirali smo dokumente civilne i vojne provenijencije, a posebno cjelovito obrađenu građu Kriznog štaba, izvorne ratne dnevnike Centra za obavješćivanje i Zapovjedništva obrane općine Dubrovnik, kao i izvorne fotografije iz muzejske zbirke. Izloženi su i opsežni izvodi iz dnevnih izvješća Radio Dubrovnika i dubrovačkog studija HRT-a, kao i članci iz ratnih izdanja Dubrovačkog vjesnika, Slobodne Dalmacije, te crnogorske Pobjede i njenih posebno tiskanih izdanja „Rat za mir“.
Jedna od posebnosti ove izložbe je da su pojedinačne tematske cjeline zasebno prezentirane kronološkim slijedom, sukladno sadržaju koji obrađuju, a potom izložene u homogenom postavu „Dani ponosa – herojska obrana Grada 1991.“.
Projekt Muzeja „Dani ponosa“ ostvarili su tijekom 2021. djelatnici Muzeja Domovinskog rata Dubrovnik dok koncepciju i autorstvo izložbe potpisuje Varina Jurica Turk. Za vizualni identitet i likovni postav izložbe zaslužni su Mišo Đuraš, viši kustos, Voditelj zbirke fotografija i viša kustosica, Voditeljica zbirke dokumenata Varina Jurica Turk.

Izložba "Stodeseta brani svoj grad"
2023-06-28 19:00 - 2023-09-28 19:00 | Muzej Domovinskog rata Dubrovnik, Srđ ulica 1, Dubrovnik, Dubrovnik, 20000, Croatia (Local Name: Hrvatska)
Izložba : “Stodeseta brani svoj grad”
U sklopu uspješne opsežne međumuzejske suradnje, s temeljnim ciljem daljnjeg razvoja muzejske djelatnosti i nastavka sveobuhvatnog stručnog bavljenja i proučavanja razdoblja Domovinskog rata, ostvarili smo prvu razmjenu tematskih izložbi između dva specijalizirana povijesna muzeja Domovinskog rata na području Hrvatske. Zahvaljujući razumijevanju i stalnoj pomoći u radu koju su nam pružili osnivači, gradovi Dubrovnik i Karlovac, kao i brojne braniteljske udruge, značajno smo prikupljenom građom obogatili sve muzejske zbirke te utvrdili nove važne povijesne činjenice koje svjedoče o vremenu nastanka suvremene Republike Hrvatske i borbi za neovisnost u Domovinskom ratu.
Posebno veseli smještaj muzeja u visokovrijedne prostore Turnja i tvrđave Imperijal na Srđu, važnih strateških točka ključnih za obranu ovih gradova, na kojima su hrabrošću branitelja zaustavljeni svi agresorski napadi, i koji su izrasli u svehrvatske simbole herojstva, stradanja i pobjede u Domovinskom ratu.
Nakon gostovanja Muzeja Domovinskog rata Dubrovnik u Turnju s izložbom „Dani ponosa – Herojska obrana Dubrovnika 1991.“, priredili smo, u tvrđavi Imperijal na Srđu, postavljanje izložbe „Stodeseta brani svoj rodni grad“ Muzeja Domovinskog rata Karlovac – Turanj.
Ovom izložbom, autora kustosa Juraja Horvatina, odajemo počast karlovačkoj 110. brigadi ZNG/HV, postrojbi koja je postavila temelje obrane grada Karlovca u Domovinskom ratu. Njen sadržaj čine kronološki posložene odabrane fotografije iz bogatog i teškog ratnog puta 110. brigade, od prvih borbenih zadaća u Lasinji i Topuskom, obrane karlovačkog predgrađa Turnja (poznatog kao „mali Vukovar“), držanja obrambenih položaja na cijelom prostoru Zbornog područja Karlovac, pa sve do pobjedonosne operacije Oluja, u kojoj je Brigada, tada već preustrojena u 110. domobransku pukovniju, uspješno izvršila svoju zadaću i izbila na međunarodno priznatu granicu Republike Hrvatske.
Muzej Domovinskog rata Karlovac – Turanj prvi je puta ovu izložbu otvorio uz 30. obljetnicu osnutka Brigade s 30 simbolički izloženih fotografija, a ovom prilikom gostuje u Muzeju Domovinskog rata Dubrovnik na 32. obljetnicu Brigade s 32 simbolički izložene fotografije. Postav je obogaćen povjesnicom 110. brigade ZNG/HV i popisom njenih poginulih i ranjenih pripadnika.
Ujedno, ova izložba je prigoda za zajedničko podsjećanje na vrijeme, kada se krajem lipnja 1991. ,u iznimno teškim uvjetima zločinačke velikosrpske agresije na Republiku Hrvatsku, stvaraju prve oružane postrojbe buduće pobjedničke Hrvatske vojske. Prema tada usvojenom planu razvoja Oružanih snaga RH Ministarstvo obrane, uz djelatne, osniva i pričuvne brigade Zbora narodne garde, pa je tako istoga dana 28. lipnja 1991. izvršena mobilizacija 110. karlovačke brigade i 116. dubrovačke brigade ZNG, koja će 13. veljače 1992. prerasti u novoformiranu legendarnu 163. brigadu HV.
Otvorenje izložbe je u srijedu, 28. lipnja u 19 sati u tvrđavi Imperijal.
Trajanje izložbe je od 28. 6. do 28. 9. 2023.
